लॉर्ड्स : भारत ने 1 विकेट पर बनाए 80 रन  
भारत के साथ जारी पहले टेस्ट मैच के चौथे दिन इंग्लैंड द्वारा रखे 458 रन के लक्ष्य का पीछा करते हुए भारत ने एक विकेट के नुकसान पर 80 रन बनाए।
लॉर्ड्स मैदान पर भारत के साथ जारी पहले टेस्ट मैच के चौथे दिन रविवार को खेल खत्म होने तक इंग्लैंड द्वारा रखे गए 458 रनों के लक्ष्य का पीछा करते हुए भारत ने एक विकेट के नुकसान पर 80 रन बना लिए। यह मैच जीतने के लिए अब उसे 378 रनों की दरकार है।   भारत के बल्लेबाज राहुल द्रविड़ 73 गेंदों में पांच चौके की मदद से 34 और वीवीएस लक्ष्मण 58 गेंदों में छह चौके की मदद से 32 रन बनाकर नाबाद लौटे। दूसरी पारी में भारत का पहला विकेट अभिनव मुकुंद के रूप में गिरा। मुकुंद 32 गेंदों में एक चौके की मदद से 12 रन बनाकर ब्रॉड की गेंद पर बोल्ड हो गए।   इससे पहले इंग्लैंड ने चायकाल के बाद छह विकेट के नुकसान पर 269 रन पर अपनी दूसरी पारी घोषित कर दी। पहली पारी में 188 रनों की बढ़त प्राप्त करने वाली इंग्लिश टीम की कुल बढ़त 457 रनों की हो गई।   चौथे दिन इंग्लैंड के छह विकेट जल्दी गिरने के बाद विकेट कीपर बल्लेबाज मैट प्रायर की शतकीय पारी (103) और स्टुअर्ट ब्रॉड की 74 रनों की नाबादा पारी की बदौलत इंग्लैंड ने सम्मानजनक स्कोर हासिल करने में सफलता पाई। दोनों बल्लेबाजों के बीच सातवें विकेट के लिए 162 रनों की साझेदारी हुई।   इंग्लिश टीम की ओर से चौथे दिन की शुरुआत तीसरे दिन के नाबाद लौटे बल्लेबाज एंड्रयू स्ट्रॉस (3) और एलिस्टर कुक (0) ने की। कुक क्रीज पर ठहरने की कोशिश कर ही रहे थे कि प्रवीण ने उन्हें एक रन के निजी योग पर विकेट कीपर महेंद्र सिंह धोनी के हाथों लपकवाया।  इंग्लैंड का दूसरा विकेट कप्तान स्ट्रॉस के रूप में गिरा। ऑफ स्पिनर हरभजन सिंह ने स्ट्रॉस को 32 रन के निजी योग पर पगबाधा आउट किया। स्ट्रॉस ने 70 गेंदों पर चार चौके लगाए। आउट होने से पहले स्ट्रॉस ने जोनाथन ट्रॉट के साथ मिलकर दूसरे विकेट के लिए 31 रन जोड़े जबकि पहले विकेट के लिए उन्होंने कुक के साथ 23 रनों की साझेदारी की।  55 के कुल योग पर इंग्लैंड के दो विकेट गिरे जिसमें पहली पारी में दोहरा शतक लगाने वाले केविन पीटरसन (1) और इयान बेल (0) का विकेट शामिल था। तेज गेंदबाज इशांत शर्मा ने पहले पीटरसन और फिर बेल को धौनी के हाथों लपकवाया।  इसके बाद इशांत ने अपना तीसरा शिकार ट्रॉट को बनाया। शानदार फॉर्म में दिख रहे ट्रॉट को इशांत ने 22 रन के निजी योग पर बोल्ड किया। ट्रॉट ने 55 गेंदों पर दो  चौके लगाए।  इंग्लैंड का छठा विकेट इयन मोर्गन के रूप में गिरा। मोर्गन को 19 रन के निजी योग पर इशांत ने गौतम गम्भीर के हाथों लपकवाया। मोर्गन ने प्रायर के साथ मिलकर छठे विकेट के लिए 45 रन जोड़े। भारत की ओर से इशांत ने चार विकेट झटके हैं जबकि प्रवीण और हरभजन के खाते में एक-एक विकेट गया।  इससे पहले, इंग्लैंड ने तीसरे दिन का खेल खत्म होने तक अपनी दूसरी पारी में बिना कोई विकेट गंवाए पांच रन बनाए थे। इंग्लैंड की पहली पारी आठ विकेट पर 474 रन पर घोषित करने के बाद भारत की पहली पारी 286 रनों पर सिमट गई थी। भारत की ओर से राहुल द्रविड़ ने नाबाद 103 रन बनाए थे।   द्रविड़ ने कप्तान धोनी के साथ मिलकर छठे विकेट के लिए 57 रनों की साझेदारी की और टीम को मुश्किल परिस्थितियों से उबारने की कोशिश की लेकिन क्रिस ट्रेमलेट ने 84वें ओवर में धोनी को चलता कर भारत को तगड़ा झटका दिया। धौनी ने 103 गेंदों का सामना किया और दो चौके लगाते हुए 28 रनों की पारी खेली।  भारत की ओर से सलामी बल्लेबाज मुकुंद 49 रन, सचिन 34 रन, प्रवीण 17 रन, गम्भीर 15 रन और वीवीएस लक्ष्मण 10 रन का योगदान दिया जबकि सुरेश रैना, हरभजन, जहीर खान और इशांत बिना कोई रन बनाए पवेलियन लौट गए।   यह भारत और इंग्लैंड के बीच 100वां और टेस्ट इतिहास का 2000वां मुकाबला है। क्रिकेट का मक्का भारतीय टीम के लिए भाग्यशाली नहीं रहा है। भारत ने लॉर्ड्स में अब तक कुल 15 मुकाबले खेले हैं। इनमें से 10 में उसे हार मिली है, जबकि एक में उसे जीत नसीब हुई है। यह जीत उसे 1986 की सर्दियों में कपिल देव के नेतृत्व में मिली थी।